KOMMISSIONENS BESLUTNING af 18. december 1996 om en procedure i henhold til EF-traktatens artikel 85 og EØS-aftalens artikel 53 (Sag IV/35.518 - Iridium) (Kun den engelske udgave er autentisk) (EØS-relevant tekst) (97/39/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til aftalen om Det Europæiske Økonomiske Samarbejdsområde,

under henvisning til Rådets forordning nr. 17 af 6. februar 1962, første forordning om anvendelse af bestemmelserne i traktatens artikel 85 og 86 (1), senest ændret ved akten om Østrigs, Finlands og Sveriges tiltrædelse, særlig artikel 2,

under henvisning til anmeldelse med anmodning om negativattest, subsidiært fritagelse, indgivet den 11. august 1995 i henhold til artikel 2 og 4 i forordning nr. 17,

under henvisning til offentliggørelsen i hovedtræk af begæringen og anmeldelsen i henhold til artikel 19, stk. 3, i forordning nr. 17 og artikel 3 i protokol 21 i EØS-aftalen (2),

efter høring af Det Rådgivende Udvalg for Kartel- og Monopolspørgsmål, og

ud fra følgende betragtninger:

I. SAGSFREMSTILLING

A. Indledning

(1) Iridium-systemet blev i 1987 udtænkt af det amerikanske selskab Motorola Inc. til global digital trådløs kommunikation ved hjælp af LEO-satellitter (low earth orbit). Man vil tilbyde taletelefoni, personsøgning og basal datatransmission (f.eks. telefax), og disse tjenester vil blive leveret ved hjælp af håndbårne telefoner (GSM eller satellit/GSM), biltelefoner, personsøgere og andet abonnentudstyr.

Iridium forventer som det første selskab at kunne tilbyde globale SPC-tjenester (satellite personal-communications services). Den kommercielle drift af systemet skulle kunne påbegyndes den 1. oktober 1998. Inden da skal 66 satellitter sendes op og placeres i kredsløb i løbet af de næste 24 måneder.

B. Parterne

(2) Motorola Inc. er en amerikansk leverandør af elektronisk udstyr, systemer, komponenter og tjenesteydelser inden for trådløs kommunikation på verdensplan. Motorola står bag Iridium-konceptet og er Iridiums vigtigste kontrahent, hvad angår gennemførelse af rumsegmentet af projektet og en vigtig leverandør af andre komponenter til Iridium-systemet.

Motorola står for 20,1 % af investeringerne i Iridium. Virksomheden har forbeholdt sig retten til den mexicanske/centralamerikanske gatewaystation (3), har interesser i den sydamerikanske gatewaystation og deler den nordamerikanske gatewaystation med Iridium Canada og Sprint.

I henhold til Space System-kontrakten har Motorola indvilget i ikke at fremstille et lignende satellitbaseret system til sig selv eller andre uden Iridiums forudgående skriftlige samtykke indtil den 31. juli 2003 eller en eventuel opsigelse af Space System-kontrakten inden da.

(3) Ud over af Motorola ejes Iridium af 16 strategiske investorer, herunder en række telekommunikationsselskaber og producenter af udstyr fra hele verden. Hver af dem (med undtagelse af Lockheed Martin og Raytheon) forventes at eje og drive en gatewaystation (individuelt eller i fællesskab) og kan også fungere som tjenesteydere (eller udpege andre hertil) inden for deres eksklusive territorium for gatewaytjenesteydelser.

Der er tale om følgende investorer: Iridium China (Hong Kong) Ltd (der tilhører koncernen China Great Wall Industry Corporation; investeringsandel 4,4 %), Iridium Africa Co. (oprettet af den saudiarabiske koncern Mawarid Overseas Co.; 2,5 %), Iridium Canada, Inc. (ejes af et Motorola-datterselskab med 33 % og to datterselskaber af den canadiske virksomhed BCE, Inc.; 4,4 %), Iridium India Telecom Private Ltd (Indien; 3,9 %), Iridium Middle East Co. (ejes af to saudiarabiske koncerner; 5 %), Khrunichev State Research and Production Space Center (Rusland; 4,4 %), Iridium Sudamérica (ejes af et Motorola-datterselskab, et venezuelansk konsortium og en brasiliansk koncern; 8,8 %), Korea Mobile Telecommunications (kontrolleres af det sydkoreanske konglomerat Sunkyong Business Group; 4,4 %), Lockheed Martin (USA; 1,3 %), Nippon Iridium Co. (et konsortium oprettet af to japanske koncerner, DDI Co. og Kyocena Co., samt en række andre japanske investorer; 13,2 %), Pacific Electric Wire & Cable Co. (Taiwan; 4,4 %), Raytheon Co. (USA; 0,7 %), Sprint (USA; 4,4 %) og Thai Satellite Telecommunications Co. Ltd (Thailand; 4,4 %).

Derudover er to europæiske selskaber også strategiske investorer, nemlig Stet (Italien; 3,8 %) og Vebacom (Tyskland; 10 %). De har begge deres eget territorium for gatewaytjenesteydelser, der dækker forskellige dele af Europa og dertil hørende eneret til at oprette og drive en gatewaystation på deres respektive territorier. De har imidlertid indgået en aftale om at installere og drive deres gatewaystationer i fællesskab. Med henblik herpå vil de oprette et joint venture. Den første gatewaystation bliver i stationen i Italien.

De fleste af ovennævnte investorer har ikke startet driften endnu. De er oprettet for at investere i Iridium. I systemets opbygningsfase vil mange af investorerne levere visse tjenesteydelser til Iridium, hovedsagelig som underkontrahenter til Motorola. F.eks. vil China Great Wall og Khrunichev opsende satellitter, Lockheed Martin er en ledende underkontrahent for bygningen af Iridium-satellitterne, Raytheon er hovedsagelig ansvarlig for levering af satellitmodtagerne, og Stet vil gennem sit datterselskab Telespazio opbygge og drive reservekontrolsystemet.

(4) Iridium LLC er et amerikansk aktieselskab, der er oprettet for at iværksætte og markedsføre Iridiums kommunikationssystem. Det kommer til at eje den del af systemet, der vedrører installationerne i rummet, herunder satellitterne og den tilhørende jordbaserede infrastruktur til levering af Iridiums tjenesteydelser.

(5) Selskabet kommer til at spille en central rolle ved distributionen af Iridiums tjenesteydelser ved at udstede retningslinjer for gatewayoperatørernes udpegelse af tjenesteydere og fastlægge forretnings- og prispolitikken. Det vil desuden sørge for nogle forretningsmæssige støttefunktioner, gatewayoperatørerne og tjenesteyderne har brug for, herunder en clearingcentral til at beregne, hvor meget Iridium og de enkelte gatewayoperatører skylder og har til gode.

(6) Iridium vil blive ledet af en bestyrelse med 24 medlemmer. Heraf vil de 23 blive valgt af investorerne, medens formanden vælges af disse 23 medlemmer. Bestyrelsen uddelegerer en del af ansvaret til en virksomhedsledelse, der kommer til at omfatte både en administrerende direktør og en vicedirektør. Bestyrelsesformanden bliver også den administrerende direktør. Den administrerende direktør bliver den generelle og aktive leder af alle virksomhedens forretninger og aktiviteter. Vicedirektøren bliver den generelle leder af virksomhedens forretninger, aktiviteter og ejendom under tilsyn af bestyrelsen og den administrerende direktør. Ledelsen vil blive ansvarlig for udførelsen af bestyrelsens direktiver og for at holde den underrettet om virksomhedens udvikling og forretninger.

(7) Bestyrelsen vil træffe beslutninger med simpelt flertal.

C. Iridium-systemet

1. Nettet

(8) Systemet (4) kommer til at bestå af rumsegmentet, gatewaystationerne og håndsættene. Iridium bliver ejer af rumsegmentet, medens investorerne i gatewayoperatørerne bliver ejere af og kommer til at drive gatewaystationerne, og abonnenterne køber eller leaser abonnentterminaludstyr fra tjenesteydere og andre i detailleddet.

(9) Rumsegmentet omfatter satellitterne (5) og det systemkontrolsegment, der er nødvendigt for at føre tilsyn med, styre og kontrollere leveringen af tjenesteydelser.

(10) Iridium har til hensigt at drive en konstellation af 66 (6) satellitter, der skal sættes i jordnær bane (780 km over jordens overflade). Satellitterne vil blive anbragt i seks planer med hver elleve satellitter i næsten polar bane. Hver satellit vil kredse rundt om jorden på 100 minutter og dække et cirkelrundt område med en diameter på ca. 4 700 km.

Satellitterne er udstyret til at kommunikere med abonnentterminaler og sende trafik direkte fra en satellit til en anden. Med henblik herpå er hver Iridium-satellit udstyret med fire cross-link antenner, der gør det muligt at kommunikere med og dirigere trafik både til de to satellitter, der ligger foran og bagved den i samme kredsløbsplan, og til nabosatellitterne i de nærliggende koblede kredsløbsplaner. Nettene mellem satellitterne giver adgang til Iridium-systemet uden hensyn til gatewayplaceringen ved at dirigere et opkald fra satellit til satellit, indtil det er forbundet med den gateway, der er bedst egnet for det pågældende opkalds bestemmelsessted. Således tillader systemet en bruger i et hvilket som helst land, der har godkendt Iridium-systemet, at modtage et opkald fra en hvilken som helst gateway.

(11) Satellitkontrolsystemet SCS omfatter en hovedkontrolenhed (7) (i USA), en reservekontrolenhed (i Italien) og to sporings-, fjernmålings- og kontrolstationer (TT& C - tracking, telemetry and control) (8) i Canada og på Hawaii.

(12) Gatewaystationer er koblingsstationer, der kommunikerer med abonnentenheder og andre satellitter via SCS og konstellationen. De skal fungere som kontaktflade mellem satellitkonstellationen og de koblede offentlige telefonnet (PSTN - public switched telephone networks). Som nævnt vil de være ejet af investorerne. Der bliver 13 aktive gatewaystationer.

Gatewaystationernes konkrete funktion bliver at støtte abonnentdebiteringsfunktionen, at ekspedere samtaler, at holde styr på hver enkelt brugers beliggenhed og at kommunikere med de koblede offentlige telefonnet, som de vil blive sammenkoblet med (når der er tale om samtaler med stationære brugere).

(13) Endelig vil der blive fremstillet håndsæt af de store producenter. Motorola har indvilget i at give andre leverandører ret til at benytte virksomhedens egne oplysninger til at fremstille og sælge Iridium-kompatibelt abonnentudstyr på rimelige vilkår, der er acceptable for begge parter. De fleste håndsæt vil være i stand til at kommunikere med både satellit- og jordbaserede systemer (herunder GSM), så de enten automatisk eller gennem brugerkontrol kan vælge mellem satellit- eller jordbaseret funktionsmåde.

2. Distribution af tjenesteydelserne

(14) Distribution af Iridiums tjenesteydelser vil omfatte forskellige deltagere i de anmeldte aftaler:

- Iridium får ansvaret for centrale funktioner som rumsegmentet og visse forretningsmæssige støttesystemer, herunder clearingcentralen

- gatewayoperatørerne får ansvaret for deres gatewaystationer, og

- tjenesteyderne vil levere tjenesteydelser til kunderne og sælge og/eller lease abonnentudstyr.

a) Gatewayoperatørerne

(15) I henhold til aktietegningsaftalerne vil hver investor i Iridium, der er udpeget som gatewayoperatør, få eneret til at tilbyde Iridium-tjenesteydelser inden for det geografiske område, der er fastsat i kontrakten. Iridium vil ikke autorisere nogen anden person til at tilbyde gatewaytjenesteydelser eller oprette gatewaystationer på investorens territorium.

(16) Desuden vil gatewayoperatørerne få eneret til at fungere og/eller udpege andre til at fungere som tjenesteydere inden for deres gatewayterritorium. Det er Iridiums hensigt, at hver enkelt gatewayoperatør skal oprette et net af tjenesteydere på sit territorium.

(17) Endelig skal Iridium i henhold til gatewaystationsautorisationsaftalen give gatewayoperatøren og dennes udpegede tjenesteydere kontinuerlig adgang til Iridium-rumsystemet. Denne ret er betinget af fortsat overholdelse af de gældende obligatoriske bestemmelser i Iridium System Practices (9).

(18) Til gengæld skal gatewayoperatørerne:

- ansøge om, indhente og vedligeholde alle statslige autorisationer og frekvensallokationer, der er nødvendige for at opføre og drive en gatewaystation og tilbyde tjenesteydelser i hvert af de lande, der er omfattet af den pågældende gatewaystations serviceterritorium

- opføre, drive og vedligeholde den pågældende gateway

- oprette og vedligeholde egnede sammenkoblings-, adgangs- og betalingsordninger gennem og med alle offentlige koblede telefonnet inden for den pågældende gatewaystations serviceterritorium, og

- yde gatewaytjenesteydelser til de udpegede tjenesteydere i hvert af de lande, der er omfattet af det tildelte serviceterritorium.

b) Tjenesteydere

(19) Tjenesteyderne skal være ansvarlige for markedsføring og salg i detailleddet af tjenesteydelser og terminaler og skal have den primære kontakt med slutbrugerne inden for deres territorium. De vil også blive ansvarlige for alle aspekter af bogføring og kundepleje, herunder kundekredit, debitering, regnskaber og kundekreditrisici. De skal desuden støtte gatewayoperatørernes bestræbelser for at opnå foreskrevne autorisationer og frekvensallokationer inden for deres territorium.

(20) Udpegelsen af tjenesteydere vil i princippet være ikke-eksklusiv for at give adgang til det største kundeunderlag og sikre passende adgang til abonnentudstyr og kundeservice inden for den pågældende gateways serviceterritorium. Dette ville være tilfældet på trådløse markeder, der er åbne for konkurrence. Imidlertid kunne man også forestille sig eksklusive tjenesteyderkontrakter på andre markeder. Det forventes, at de fleste også vil være lokale udbydere af celleopdelte tjenester. I denne forbindelse vil SPC-tjenester generelt blive tilbudt af trådløse jordbaserede net som en særtjeneste for at udvide dækningen til områder, som ikke kan dækkes af jordbaserede net, eller hvor jordbaseret roaming ikke er mulig.

Det overvejes at lade et enkelt selskab fungere som tjenesteyder for mere end én gatewayoperatør. Desuden vil tjenesteyderne kunne drive virksomhed i mere end ét land inden for en gatewaystations serviceterritorium.

(21) Tjenesteyderne vil blive udpeget af gatewayoperatørerne i overensstemmelse med retningslinjer fra Iridium. Ifølge anmeldelsen skal der foretages en indledende bedømmelse af tjenesteydere på grundlag af økonomi, omdømme, kundepleje og ressourcer. De afgørende udvælgelseskriterier bliver et betragteligt kundeunderlag af brugere af trådløse mobiltjenester og den potentielle tjenesteyders evne til at sørge for kundepleje- og debiteringstjenester, som er af afgørende betydning for at yde en passende service.

c) Prisfastsættelse

(22) Abonnentpriserne vil bestå af fire afgifter:

1) gatewayoperatørens betaling til Iridium for brug af rumsegmentet, som skal fastsættes af Iridiums bestyrelse

2) en betaling til gatewayoperatøren for brug af gatewayforbindelsen til en pris, der fastsættes af gatewayoperatøren, men som følger Iridiums retningslinjer og henstillinger i den udstrækning, de gældende love og bestemmelser tillader det

3) en betaling til tjenesteyderen, og

4) en eventuel afgift for afsendelse eller modtagelse af opkald via de offentlige koblede telefonnet.

(23) Tjenesteyderne indsamler de afgifter, abonnenterne betaler. Provenuet fordeles af den clearingcentral, Iridium driver.

Clearingcentralen vil dermed fungere som indsamler af detaljerede oplysninger om opkaldene og vil beregne fordelingen af nettobetalingerne mellem Iridium og alle gatewaystationer og gennemføre dem.

(24) Slutbrugerne af taletelefonitjenester forventes i gennemsnit på verdensplan at skulle betale et månedligt gebyr på ca. 50 US$ og en taletidsafgift pr. minut på ca. 3 US$ (10) samt eventuelt afgifter til de offentlige koblede net.

D. Det relevante marked

1. Produktmarkedet

(25) Forkortelsen SPC betegner et net, der anvendes til personlige kommunikationstjenester via satellit, normalt på verdensplan. Et SPC-system omfatter et system af LEO- (low earth orbit), MEO- (medium earth orbit) eller GEO-satellitter (geostationary earth orbit) (11), deres kontrolstationer på jorden og en række gatewaystationer på jorden, som sørger for adgang til jordbaserede faste eller mobile net. En sådan konfiguration vil give fuld brugermobilitet og -identifikation gennem et enkelt tal overalt i verden ved hjælp af »intelligente« funktioner, der svarer til dem, man finder i digitale jordbaserede celleopdelte systemer (som GSM), og som anbringes enten på jordstationer eller, som i dette tilfælde, i selve satellitterne.

(26) Det forventes, at taletelefoni bliver den mest udbredte anvendelse af disse net, men andre vigtige segmenter vil omfatte de såkaldte mobile »personal digital assistants«, datatransmission og personsøgning.

(27) LEO- og MEO-systemer (der vil blive brugt af de fleste af de SPC-systemer, der i øjeblikket er planer om) er ikke særligt substituerbare med eksisterende eller planlagte GEO-systemer. Geostationære satellitter er mere komplekse og dyrere end andre satellitter. Det kræver mere samarbejde med slutbrugerne at etablere en ubrudt, klar synslinje til en af satellitterne. Desuden gør krafttabet over så store afstande fra Jorden det i øjeblikket umuligt at tilbyde bekvemme håndsæt (12). Afstanden fra Jorden skaber desuden ekko og forsinkelser (ca. 0,5 sekund, som ikke tåler sammenligning med de 20-151 millisekunder, et LEO-system som Iridium kan tilbyde), der er en alvorlig forringelse og kilde til forvirring ved almindelig talekommunikation. Desuden oplever GEO-abonnenter på høje breddegrader (nær ved polerne) en skyggevirkning, der gør det vanskeligt at gennemføre samtaler ordentligt.

(28) SPC forventes at blive et supplement for såvel GSM som digital trådløs telekommunikation inden for jordbaseret trådløs mobilteknologi med fast radius (DECT). Dette vil især være tilfældet i områder, hvor cellenettet ikke er ordentligt udbygget (f.eks. landdistrikter i den udviklede del af verden og både byer og landdistrikter i lande med lavere indtægter), eller hvor jordbaseret roaming ikke er mulig på grund af inkompatibel teknologi. I denne forbindelse vil operatørerne af GSM-nettene tilbyde SPC-systemer som ekstra ydelse til en højere pris.

SPC skal dog ikke konkurrere med jordbaserede celleopdelte systemer og personsøgningssystemer i byer eller andre tætbefolkede områder, fordi disse systemer er fordelagtige med hensyn til omkostninger, lydkvalitet og signalstyrke. I denne forbindelse vil et SPC-system blive dårligere i bymæssig bebyggelse på grund af et stort antal meget tætliggende forhindringer (f.eks. bygninger). Denne forringelse vil blive forværret i kørende biler uden antenner og ikke mindst inde i bygninger.

(29) Desuden forventes SPC-systemer at komme til at fungere som supplement til og måske erstatning for de offentlige koblede telefonnet og dermed udvide dækningen i afsidesliggende egne med lav befolkningstæthed, og/eller hvor den jordbaserede infrastruktur er meget dårlig.

(30) De vigtigste brugere af SPC vil blive internationale forretningsfolk, der bruger deres håndsæt med to funktionsmåder (13) via jordbaseret udstyr inden for et bestemt net og skifter til satellit i områder uden jordbaseret dækning eller med inkompatible net. Andre vigtige kategorier af brugere bliver folk i landdistrikter, offentlige myndigheder og luftfartssektoren.

2. Geografisk marked

(31) Når Iridium-systemet bliver fuldt operationelt, vil det fra en teknisk synsvinkel kunne give global dækning. Det er imidlertid vanskeligt at fastslå det nøjagtige omfang af det geografiske marked. Desuden vil Kommissionens konklusioner i denne sag ikke blive påvirket af, om markedet er verdensomspændende eller mindre. Det er derfor ikke nødvendigt at tage stilling til spørgsmålet om den præcise størrelse af det geografiske marked.

3. Konkurrence på det kommende SPC-marked

(32) SPC-systemer repræsenterer et marked, der ventes at give anledning til indtægter på 10-20 mia. ECU gennem de næste ti år. Konkurrencen forventes at blive meget hård og ikke kun at komme fra andre SPC-systemer, men også fra jordbaserede net.

(33) En række alternative projekter vil forsøge at tilbyde håndbårne teletjenester via satellit, hvoraf nogle (de såkaldte små LEO'er) har en mere begrænset produkt- og/eller geografisk dækning, medens andre (de såkaldte store LEO'er) tager sigte på det samme marked som Iridium. De fleste påtænkte SPC-systemer er amerikanske initiativer. Den europæiske industri har imidlertid allerede et betydeligt engagement i de påtænkte SPC'er. Iridiums vigtigste konkurrenter bliver:

- Inmarsat-P/ICO (14)

(34) ICO er et SPC-system, der finansieres af Inmarsat og en lang række af sammenslutningens medlemmer. I modsætning til Iridium vil det bruge ti satellitter i ICO (intermediate circular orbit, som henregnes under MEO-kredsløb) til at tilbyde globale mobile teletjenester og andre teletjenester i tilknytning hertil. Systemet forventes at kunne tages i brug ved udgangen af år 2000. Omkostningerne til systemet nærmer sig 3 mia. US$.

- Globalstar

(35) Globalstar tager sigte på etablering af et SPC-system med 48 LEO-satellitter. Globalstarkonsortiet ledes og finansieres af Loral Corporation, som er et førende amerikansk selskab inden for forsvars- og rumelektronik. De deltagende partnerskaber/kontrahenter omfatter de europæiske rumfartsselskaber Alcatel (Frankrig), Aérospatiale (Frankrig), Alenia (Italien), Deutsche Aerospace (Tyskland) og TESAM, som er et joint venture-selskab oprettet af Alcatel og France Télécom. De samlede omkostninger til systemet anslås til 2 mia. US$.

Globalstar ventes at begynde at opsende satellitter i anden halvdel af 1997 og at kunne tilbyde kommercielle tjenester via en konstellation på 24 satellitter i 1998. Fuldstændig verdensomspændende dækning med en konstellation på 48 satellitter forventes at blive opnået i første halvdel af 1999.

- Odyssey

(36) SPC-systemet Odyssey støttes af det amerikanske rumfartsselskab TRW og det canadiske teleselskab Teleglobe Inc. Odyssey vil omfatte tolv MEO-satellitter og ventes driftsklar i 1999.

E. De anmeldte aftaler

(37) Følgende aftaler er anmeldt:

- kontrakten mellem Iridium og Motorola om udvikling af det jordbaserede net

- aktietegningsaftalerne, herunder dem, der er undertegnet med Stet og Vebacom

- rumsystemskontrakten mellem Iridium og Motorola

- Iridium kommunikationssystems- og vedligeholdelseskontrakten mellem Iridium og Motorola, og

- gatewaystationsautorisationsaftalerne mellem Iridium og Stet og Vebacom.

(38) Parterne har senere anmeldt et standardaftalememorandum (ikke bindende) til brug for gatewayoperatørerne ved udpegelse af tjenesteydere samt vejledningen for Iridium-gatewayoperatører ved udpegelse af tjenesteydere (service provider appointment guide for Iridum gateway operators).

F. Bemærkninger fra tredjemand

(39) Efter offentliggørelsen i henhold til artikel 19, stk. 3, i forordning nr. 17 og artikel 3 i protokol 21 i EØS-aftalen modtog Kommissionen kommentarer fra tre interesserede. Disse bemærkninger blev vurderet grundigt af Kommissionen, men viste sig ikke at være af en sådan karakter, at de kunne ændre Kommissionens oprindelige positive indstilling.

II. RETLIG VURDERING

A. Anvendelse af EF-traktatens artikel 85, stk. 1, og EØS-aftalens artikel 53, stk. 1, på oprettelsen af Iridium

(40) På grundlag af de argumenter, der redegøres for herunder, kan Iridiums partnere ikke betragtes som faktiske eller mulige konkurrenter på SPC-markedet:

- SPC-konceptet er endnu uafprøvet. Oprettelse af et SPC-net er i sagens natur et kompliceret program med betydelige risici, som først er lykkedes, når det er realiseret i en driftsklar konfiguration og har samlet en betydelig mængde trafik, hvilket ikke vil ske før i begyndelsen af næste århundrede.

- Ingen investor i Iridium kan rimeligvis forventes at foretage den nødvendige investering for at oprette og drive et verdensomspændende SPC-system. Som anført ovenfor nærmer de investeringer, der skal til for at oprette Iridium-systemet, sig 5 mia. US$. Dette beløb svarer i øvrigt til omkostningerne ved konkurrerende verdensomspændende SPC-systemer.

- Endvidere er ingen investor i Iridium i stand til at påtage sig den betydelige risiko for tekniske sammenbrud i forbindelse med rumprojekter. Fejlslagne opsendelser (15), satellitter, der ikke når frem til deres endelige position fra deres foreløbige kredsløb, eller satellitter, der ikke fungerer ordentligt, eller som man mister kontrollen over, når de når frem til deres endelige position, er stadig forholdsvis almindelige risici ved rumprojekter, og hvis noget sådant sker, medfører det sædvanligvis, at satellitten går tabt (det er allerede muligt at bjærge eller reparere en satellit i kredsløb, men det er for dyrt til, at det kan betale sig).

Ud over denne risiko skal nævnes muligheden for økonomisk fiasko, eftersom SPC-systemer er et helt nyt og sågar revolutionerende koncept, der i den udviklede del af verden forventes at få skarp konkurrence fra celleopdelte jordbaserede mobiltjenester og fra andre SPC-systemer.

- På grund af systemets verdensomspændende karakter er der desuden ingen af investorerne i Iridium, der har de nødvendige autorisationer og licenser til at tilbyde internationale teletjenester på verdensplan via satellit. For at oprette og drive et SPC-system som Iridium stilles der krav om følgende former for anerkendelse:

a) en international tildeling af det spektrum, der er påkrævet for forbindelse med systembrugerne, gateways og mellem satellitterne, og som tildeles af en WRC (World Radiocommunication Conference) under Den Internationale Telekommunikationsunion (ITU); WRC-92 og -95 beskæftigede sig med spektrumtildeling

b) en licens fra de relevante myndigheder til konstruktion, opsendelse og drift af satellitkonstellationen (for så vidt angår Iridium gav den amerikanske myndighed Federal Communications Commission de påkrævede licenser i januar 1995; fire andre amerikanske SPC-systemer, herunder Globalstar og Odyssey, fik også licenser)

c) en autorisation i alle de lande, hvor der skal ligge en gateway eller en systemkontrolterminal, til at opføre og drive disse faciliteter

d) en autorisation i alle de lande, hvor der skal anvendes abonnentudstyr, til at benytte dette udstyr sammen med systemet, herunder det nødvendige spektrum til forbindelse mellem brugerne (16)

e) international koordination af systemet med andre foretagender, der bruger eller vil bruge det spektrum, systemet skal bruge, for at undgå skadelig interferens, og

f) samråd med Intelsat og Inmarsat for at sikre teknisk kompatibilitet og undgå, at disse selskaber lider alvorlig økonomisk skade.

- Endelig ligger den mangfoldighed af teknologi, der kræves for at oprette et SPC-system, uden for de enkelte Iridium-investorers muligheder. Selv om Motorola er indehaver af en stor del af den teknologi, Iridium-systemet kræver, spiller flere af investorerne en afgørende rolle i forbindelse med udviklingen af vigtige elementer af systemet, der ligger uden for Motorolas muligheder. Det drejer sig om Lockheed Martin for selve satellitternes vedkommende, om Raytheon for antennernes og om China Great Wall og Khrunichev for løfteraketternes vedkommende osv.

(41) I betragtning af ovenstående indebærer oprettelsen af Iridium, at der opstår en seriøs konkurrent på et helt nyt område inden for mobil telekommunikation, og selskabet falder dermed uden for anvendelsesområdet for såvel EF-traktatens artikel 85, stk. 1, som EØS-traktatens artikel 53, stk. 1.

B. Anvendelse af EF-traktatens artikel 85, stk. 1, og EØS-aftalens artikel 53, stk. 1, på Iridiums prispolitik og distributionen af Iridiums tjenesteydelser: accessoriske begrænsninger

(42) I henhold til punkt 3.1 i hver gatewaystationsautorisationsaftale fastsætter Iridiums bestyrelse afgiften for adgang til rumsegmentet (som Iridium ejer). Den kan desuden foreslå retningslinjer for prispolitik. I henhold til retningslinjerne, som tager hensyn til Iridiums afgift for adgang til rumsegmentet, kan gatewayoperatørerne frit fastsætte deres egne priser inden for en vis margen. Retningslinjerne omhandler også regler for fordeling af afgifterne mellem gateways ved opkald, der benytter flere gateways, samt valutakrav og vekselkurser. Hver gatewayoperatør forventes at overholde disse retningslinjer i det omfang, det er foreneligt med gældende ret.

Retningslinjerne skal bevare sammenhængen og helheden i den verdensomspændende service, Iridium vil tilbyde. Denne sammenhæng er særlig vigtig for potentielle brugere. De vil det meste af tiden bevæge sig i forskellige egne af verden, men de ønsker ikke desto mindre at modtage én enkelt regning i én enkelt valuta. Som det erkendes i IPSP-beslutningen (17), synes princippet om ensartede priser og andre vilkår i forskellige områder sammen med en decentral gennemførelse af markedsføringspraksis på dette grundlag at være hensigtsmæssig for at dække kundernes behov.

(43) Distributionen af Iridiums tjenester vil på den ene side blive organiseret omkring gatewayoperatørerne - de strategiske investorer i Iridium - der har eneret til deres respektive territorier, og på den anden side tjenesteyderne, der udpeges af gatewayoperatørerne, normalt på ikke-eksklusivt grundlag. Iridium vil som »producent« af tjenesteydelserne beholde visse centrale funktioner for at sikre systemets ensartethed.

(44) I henhold til punkt 3 i alle aktietegningsaftalerne vil investorerne i Iridium-systemet (dvs. gatewayoperatørerne) få eneret med hensyn til det territorium, der er fastsat i aftalerne. Eneretten indebærer primært, at ingen andre selskaber vil få Iridiums tilladelse til a) at oprette og drive en gateway på det pågældende territorium, og b) at tilbyde Iridium-tjenester inden for dette territorium. Til gengæld skal gatewayoperatørerne bygge, vedligeholde og drive gatewayen og udføre flere andre opgaver, såsom at indhente de nødvendige tilladelser vedrørende Iridium-systemet i de lande, der indgår i det pågældende territorium, hvilket kan være dyrt og besværligt. I denne henseende og under hensyntagen til de meget store risici, der er forbundet med Iridium-systemet samt behovet for at tiltrække gatewayoperatører, der dækker hele kloden, kan en sådan eneret opfattes som en tilskyndelse for investorerne til at løbe disse risici.

(45) Desuden mindskes de eventuelle begrænsende virkninger som følge af denne eneret af følgende forhold:

1) Hverken gatewayoperatører eller tjenesteydere forhindres i at handle med konkurrerende systemer. Hvad angår tjenesteydere, forventes det således, at nogle af dem (i reglen operatører af jordbaserede celleopdelte systemer) vil fungere som tjenesteydere for så mange SPC-systemer som muligt for at gøre deres egne celleopdelte produkter mere attraktive for kunderne (SPC-systemer vil blive en særtjeneste til merpris som supplement til celleopdelte jordbaserede tilbud).

Med hensyn til Stet, der er den eneste partner, der stadig har enerettigheder med hensyn til levering af teletjenester og telekommunikationsinfrastruktur, har parterne i denne forbindelse bekræftet, at Iridium-aftalerne ikke vil berøre noget andet selskabs eller nogen anden persons muligheder for at få adgang til de dele af Stet's telekommunikationsinfrastruktur, der ikke er specifikt udviklet med henblik på Iridium-systemet.

2) Aftalerne forhindrer ikke tjenesteyderne i at sælge Iridium-tjenester til kunder, der ikke befinder sig i samme område eller land som den investor, der er gatewayoperatør.

3) De oplysninger, satellitterne råder over, giver mulighed for at nå en hvilken som helst bruger fra en hvilken som helst gateway. I denne forbindelse påregnes det, at en given gateways abonnenter (kunder), der flytter til et andet område, vil beholde deres hidtidige kontrakt og ikke være nødt til at undertegne en ny kontrakt med en af gatewayoperatørens tjenesteydere, som har enerettigheder med hensyn til det nye land, abonnenten er flyttet til.

4) Da der er tale om verdensomspændende tjenester, vil et enkelt opkald i de fleste tilfælde involvere flere gateways.

5) Iridiums tjenester forventes at få intens konkurrence fra andre SPC-systemer og jordbaserede celleopdelte systemer.

6) Hele kapaciteten på Iridium-systemets satellitter vil blive brugt af Iridium, de investorer, der er gatewayoperatører, og tjenesteydere udpeget til at levere teletjenester. Der vil ikke være ledig kapacitet for tredjemand.

(46) Endelig er eksklusiviteten også en følge af satellitternes konfiguration: hver satellit er kun udstyret med antenner til at kommunikere samtidigt med tre gateways inden for sit dækningsområde (en fjerde antenne holdes i reserve i tilfælde af uheld). Dette kræver, at antallet af gateways er begrænset.

(47) Med hensyn til retningslinjerne for udpegelse af tjenesteydere er det Kommissionens opfattelse, at ovennævnte udvælgelseskriterier er objektive og kvalitative.

(48) På grund af de særlige omstændigheder i den foreliggende sag kan det konkluderes, at retningslinjerne for prispolitikken, gatewayoperatørernes eneret og retningslinjerne for udvælgelse af tjenesteydere hænger direkte sammen med og er nødvendige for en vellykket oprettelse og drift af Iridium-systemet. De må derfor betragtes som accessoriske begrænsninger i forbindelse med Iridium-systemet efter EF-traktatens og EØS-aftalens konkurrenceregler.

Ovenstående konklusion om den accessoriske karakter af de enerettigheder, der indrømmes de investorer, der er gatewayoperatører, kan imidlertid revideres, hvis sagens særlige omstændigheder ændrer sig væsentligt. Det ville navnlig være tilfældet, hvis Iridium skulle få en dominerende stilling med hensyn til faktisk udbud af SPC-tjenester.

(49) Accessoriske begrænsninger skal vurderes i sammenhæng med oprettelsen af selskabet. Det må derfor konkluderes, at da det er fastslået, at Iridium ikke falder ind under hverken EF-traktatens artikel 85, stk. 1, eller EØS-aftalens artikel 53, stk. 1, gør ovennævnte bestemmelser det heller ikke -

VEDTAGET FØLGENDE BESLUTNING:

Artikel 1

På baggrund af de oplysninger, Kommissionen råder over, ser den ingen grund til at gribe ind i medfør af EF-traktatens artikel 85, stk. 1, og EØS-aftalens artikel 53, stk. 1, med hensyn til de anmeldte aftaler om oprettelsen af Iridium.

Artikel 2

På baggrund af de oplysninger, Kommissionen råder over, ser den ingen grund til at gribe ind i medfør af EF-traktatens artikel 85, stk. 1, og EØS-aftalens artikel 53, stk. 1, med hensyn til de retningslinjer for prispolitik, der skal fastlægges af Iridium i henhold til punkt 3.1 i hver gatewaystationsautorisationsaftale, med hensyn til de eksklusive distributionsrettigheder, som de investorer, der er gatewayoperatører, får i henhold til punkt 3 i hver aktietegningsaftale samt med hensyn til de anmeldte retningslinjer for udpegelse af tjenesteydere.

Artikel 3

Denne beslutning er rettet til:

Iridium LLC

1401 H. Street, NW

Washington, DC 20005

USA

Udfærdiget i Bruxelles, den 18. december 1996.

På Kommissionens vegne

Karel VAN MIERT

Medlem af Kommissionen

(1) EFT nr. 13 af 21. 2. 1962, s. 204/62.

(2) EFT nr. C 255 af 3. 9. 1996, s. 2.

(3) For en beskrivelse af en gatewaystation se betragtning (12).

(4) De samlede gennemførelsesomkostninger anslås til næsten 4,7 mia US$ (eksklusive håndsæt).

(5) Systemet vil bruge en frekvens på mellem 1 616 og 1 626,5 MHz til brugerforbindelser (reserveret til SPC-systemer i WRC-92), 19,4-19,6 GHz og 29,1-29,3 GHz til feeder- og gatewaylinks (rum til jord og jord til rum) og 23,18-23,38 GHz til forbindelser mellem satellitterne.

(6) Systemet omfatter desuden flere reservesatellitter, som ligger i kredsløb og skal erstatte fejlbehæftede satellitter.

(7) Hovedkontrolenheden skal føre kontrol med satellitternes funktion og status og styre nettet. Reservekontrolenheden erstatter hovedkontrolenheden i tilfælde af sammenbrud og kontrollerer reservesatellitter i kredsløb.

(8) TT& C-stationerne skal spore satellitternes bevægelser og justere deres kredsløb for at bevare konstellationen.

(9) Iridium System Practices (ISP) er et sæt retningslinjer, henstillinger, regler, planer og andre anvisninger vedrørende tekniske og driftsmæssige forhold i forbindelse med driften af Iridium-systemet. Det er hensigten, at nogle tekniske og driftsmæssige dele af disse anvisninger skal være obligatoriske for at sikre en høj grad af netintegritet. ISP er endnu ikke fuldt udarbejdet, end ikke i udkast.

(10) Iridium vil beholde en del af adgangsafgiften og brugerafgiften. Desuden forventer Iridium at beholde yderligere et beløb som kompensation for clearingcentralfunktionen. Resten vil blive anvendt som kompensation til gatewayoperatører, tjenesteydere og andre parter.

(11) LEO-satellitter ligger ca. 900 km over Jordens overflade. Fuld dækning af Jordens overflade kræver mindst 66 LEO-satellitter. Det er denne type, Iridium har valgt.

MEO-satellitter ligger ca. 10 000 km over Jordens overflade. Fuld dækning af Jordens overflade kræver mindst ti satellitter.

GEO-satellitter ligger ca. 36 000 km over Jordens overflade. Fuld dækning af Jordens overflade kræver kun tre satellitter.

(12) Den mindste GEO-modtager er på størrelse med en lille attachemappe.

(13) Det forventes, at prisforskellen mellem terminaler med to funktionsmåder (satellit og GSM) og med én funktionsmåde (GSM) kun vil blive på ca. 10 %.

(14) For detaljer om Inmarsat-P-systemet, se artikel 19, stk. 3, meddelelse i EFT nr. C 304 af 15. 11. 1995, s. 6.

(15) Koncentrationen af opsendelser i Iridium (66 satellitter skal sendes op i løbet af 24 måneder, heraf flere samtidig) er større end ved noget tidligere kommercielt projekt.

(16) Selv om eksklusive og særlige rettigheder med hensyn til brug af terminaludstyr og udbydelse af teletjenester (med undtagelse af taletelefoni frem til 1998) (Kommissionens direktiv 94/46/EF, EFT nr. L 268 af 19. 10. 1995, s. 15) for nylig er blevet afskaffet inden for EF, er der endnu ikke fastlagt en fælles holdning til spørgsmålet om tildeling af frekvenser.

(17) EFT nr. L 354 af 31. 12. 1994, s. 75, betragtning (55).